In nomine sancte et individue Trinitatis. Notum sit omnibus tam presentibus quam futuris quod Willelmus, illustris Nivernensium comes, terram et nemus quod ecclesia Beate Mariae Molismi inter Lescherias et Sanctas Virtutes obtinebat, voluit habere. Hec terra et nemus dividitur a terra Willelmi Grossi Brachii et a terra Sancti Michaelis Tornodori et aliorum heredum Poliaci. Petivit iterum comes et suum esse voluit quod predicta ecclesia apud Lisinnias et in finagio Lisinniarum possidebat. Abbas itaque, domini comitis voluntati et petitioni satisfaciens, que prescripta sunt ei concessit et totus in communi capitulo conventus. Comes autem, ad donum ecclesie benigne respiciens, eidem ecclesie contulit in mutuo et elemosima suum herbantum quod habebat in Truncheio et censum quem Brutinus et Ymgandus et Fornerius ibidem tenebant. Addidit etiam comes et concessit potestatem vindemiandi et vineis custodes ad libitum imponendi, dum quae vindemiae essent. Si aliquis de domo Molismi vel ex precepto abbatis ad opus vinearum veniret et sua bestia damnum vineis inferret, reddendo catallum abiret libera. Bestie vero, sicut dictum est, venientium ad opus vinearum ibi pascentur. Dedit iterum comes quicquid habebat Monasterello, Rinneio, Suriaco et in toto finagio, preter servos seu liberos et ancillas vel liberas, et preter talliam quam in his possidet. Concessit preterea quicquid ibidem monachi possent acquirere. Si vero dominus Rainaudus, olim comes Tornodori et frater Willelmi, Nivernensium comes, Deo annuente, reverteretur, spopondit dominus comes quod hec donatio et mutatio a fratre prenominato rata et inconcussa teneretur. Hoc itaque totum, ut inscriptum est, laudavit Willelmus, Nivernensium comes, Ita comitissa, Willelmus, suus filius. Testes autem qui hoc ipsum viderunt et audierunt, subscribuntur. Et primo ex parte ecclesie testes: S. Guarini, majoris Molismi. - S. Olrici Ventarii. - S. Herberti cubicularii. Ex parte comitis testes: S. Willelmi Grossi Brachii. - S. Oberti Jalliaci. - S. Frederici. - S. Forneri. - S. Gaufredi Nivernensis, tunc tenentis preposituram Tornodori. - S. Odonis Maillé. - S. Hugonis, nepotis sui. Data est hec carta Tornodori, regnante Ludovico rege Francorum, Godefrido presidente Lingonici sedi, vº idus julii, anno ab Incarnatione Domini Mº Cº Lº IIIº, epacta XXa IIIa.